唔好同**老虎鋸**搞亂。

老虎機
**老虎機**係幾乎間間賭場都有嘅賭錢機器，玩家入銀仔，然後拉搖桿（或者撳掣），部機會碌出一堆圖案，若果係某啲特定組合，就為之中獎。純機械構造嘅舊款機器，爾家已經好少見。新款嗰啲就冚唪唥係電子嘢，重會收用咭、銀紙同券等等嘅落注。

因為老虎機嘅彩池會一直累積，直至有人中大獎，所以吸引到唔少人想「刀仔鋸大樹」，一下子發達。由於入咗嘅銀仔多數都一去無回頭，好似入咗落老虎個口咁，於是就叫「老虎機」。

喺澳門，呢樣嘢被官商雅稱做**角子機**；喺台灣，多數叫做**吃角子老虎（機）**或者**拉霸（機）**。

光明面
---

### 總論

老虎機係賭場嘅關鍵生財工具，喺某啲地方，嚟自佢哋嘅交易額同收入，佔總數高達八成。

### 台灣

响台灣，有公司發明同製造老虎機等賭博用機器，生意規模頗大。

陰暗面
---

### 總論

有異於多數其他賭博遊戲，老虎機完全黑箱作業（，即使係喺機器主人唔作弊嘅正常情況之下），賭客（都）無辦法知道賠率等諸多緊要訊息，除非當地法例規定要標明。學者莊志達以「十賭九輸」來形容玩老虎機，解釋運作原理——（喺絶對公正同埋隨機嘅模型當中，）以有3條轉軸，每條有256種變化嘅老虎機嚟推算，喺每次投注，中大獎嘅機率只有1/16,777,216。相比之下，中六合彩頭獎更加容易；機率為1/13,983,816。

### 澳門

來自賭場老虎機嘅糾紛多籮籮；根據官方統計，响2012年1月1號至2014年5月22號期間，喺當地由老虎機被指故障，而引起嘅賠償糾紛有133單，攤匀每月有5單到，當中靠博彩監察協調局解決咗嘅總共得3單；唔少人投訴，話正常噉玩老虎機中咗獎之後，賭場會以壞機同賭客唔合資格等理由，以及各種手段來拖延時間兼討價還價，唔派足甚至完全唔派彩；然而被指故障嗰啲機器呑咗嘅錢，卻唔會發還；莊家被批評輸打贏要以及懷疑出千。

亦有輸咗好多錢嘅賭客，覺得機器賠率過低，懷疑莊家設定犯規，要求攞數據查核，卻只得到對賭場有利嘅非關鍵資料。

機器被指故障時，往往由賭場自己揀公司驗機寫報告，用嚟做派彩與否之決定嘅依據；佢哋經常會被質疑偏幫賭場；當定論係某機器故障，賭場既唔使派出所顯示贏到嘅獎金，亦唔需要退返賭客輸咗嘅投注，更唔會受政府懲罰；呢套制度飽受批評；而按澳洲及美國規則，賭客遇着同類糾紛時，可以叫政府派人調查同裁決。

六個賭場經營者之中嘅威尼斯人、永利、銀娛同美高梅，都試過由於老虎機被指故障，或設置得有問題，出現巨額紛爭，同賭客吵大鑊，而被多地傳媒報道。

### 香港

雖然法例唔准私人開賭，但係都有商人以此弁利；喺某啲有牌機舖同無牌賭檔入面，擺咗計分唔計錢嘅老虎機，而又有兑分仔負責將遊戲積分換成真銀，令客人可以間接賭錢；呢種係偏門生意。

### 新加坡

响2011年10月18號，食店觀音齋東主，58歲嘅朱雲萍喺濱海灣金沙玩老虎機時，部嘢顯示佢中咗個新元$416,742.11嘅獎。然而，賭場經理話畀佢知，部機壞咗，佢應得嘅係新元$50,000加架跑車，賭場願意畀新元$258,962買返嗰部車。朱女士堅持要收足筆數，附近顧客圍咗埋嚟，大聲鼓燥，撑朱女士；有部分主動幫手站崗，防止職員將獎勵洗走；有新加坡女人話朱女士冇本錢同賭場鬥，勸朱女士攞錢走人算數；有男人行埋去用手機影相，留低證據，不過賭場職員刪除咗，再踢佢出街；職員亦叫朱女士向賭場管制局求助之後就走人，然而由於唔准影相，朱女士唔敢離開，驚一行開，就冇哂證據，於是繼續僵持；卒之有五—六個大馬人，主動留低電話號碼畀朱女士，同應承做證，朱女士先至敢走；當時已經過咗三個鐘頭。朱女士向賭場監管局同警察部隊報案，又委託朱時生律師代為索償；有關律師樓寄律師信，叫賭場賠足$416,742.11。响2011年11月4號，濱海灣金沙指決定畀齊嗰筆錢，重响2011年11月9號發聲明，話對引起咗先前嘅誤會表示遺憾。過咗冇幾耐，朱女士收到兩張支票——一張數額如上，另外嗰張之銀碼為新元$688.25，即係佢當時用嗰張儲值咭入面嘅獎金。响2012年8月22號，賭場監管局發表文告，話佢哋調查得知，濱海灣金沙並冇呃朱女士或者特登令部機器出錯，當時個獎的確如賭場職員所述，不過遣責後者冇確保機器顯示啱嘅信息。朱女士將嗰筆錢散哂出去——多個慈善團體、幫佢追討獎金嘅證人、賭場職員、食店伙記……

### 美國

响2016年8月23號，單親阿媽卡特里娜布克曼喺紐約市雲頂世界賭場玩老虎機，螢光幕顯示佢中咗個美元$42,949,672.76嘅獎。佢即刻貼塊面埋去，由拍檔影咗張相作證，報告咗中獎之後，賭場好快就沸揚起嚟，職員同其他顧客都圍哂埋嚟。職員跟住送走咗布克曼，叫佢聽日返嚟了解派彩決定。响第二日，佢再嚟到賭場，職員話畀佢知，根本冇贏錢，佢以為中咗獎，係機器故障所致，唔算數，不過會畀佢攞返部機入面嘅美元$2.25結餘，重願意送份肉扒晚餐做補償。布克曼嘅法律受權人阿倫里普卡話對方做法唔公平；至少應該派美元$6,500，即係嗰部機嘅最高獎金畀佢。响2017年6月14號，呢單嘢告咗上皇后縣最高法院。

### 澳洲

响2017年3月同4月，維州賭博及酒類監管委員會發現，墨爾本皇冠賭場响遊戲機試運行期間，老虎機有17個掣被封咗，得返最細同最大嘅投注選項可以用。同年年底，有人舉報，話係上級指示員工做嘅手腳。該委員會响2018年4月宣布此舉違規，向該賭場罰款澳元$300,000，並發出書面警告信。

### 加拿大

响2017年2月，82歲老翁約翰馬蘭杜喺Mohawk Racetrack玩老虎機，中咗個加元$10,002嘅大獎；佢去領獎時，職員帶咗佢入間房道，話因為佢响17年前簽咗張表，加入用嚟幫人戒賭嘅OLG自我隔離計劃，所以無錢收，隨即趕埋佢出賭場。擁有該賭場嘅安省博彩局指，响2016年9月，加咗條新規例，唔准自我隔離者贏到錢，而每單超過加元$10,000嘅彩金派發之前，都要檢查過；截至2017年2月，已經有29個人由於相同原因，收唔到大獎彩金。官方網站宣稱啲賭場裝咗帶有面容辨識技術嘅監視系統，會揾出自我隔離人士，提示職員踢佢哋走。馬蘭杜表示，記唔起有簽過嗰份文件；自己個腦受過傷，會影響記憶，亦响大概8年之前受過腦手術。佢重補充，自己之前輸錢同贏細錢時都無異常，偏偏等到贏呢筆大錢時，至冇得攞，顯示對方根本就係唔想畀錢；已經聯絡咗律師，唔打算畀對方走數。

參考
--

1. ↑  〈澳門特別行政區 政府博彩監察協調局〉. *www.dicj.gov.mo*. 原先內容歸檔喺2021-08-09. 喺2021-08-09搵到.
2. ↑  〈政府研究資訊系統 GRB〉. *www.grb.gov.tw*. 原先內容歸檔喺2021-12-12. 喺2021-08-09搵到.
3. ↑  高雄市政府民政局. 〈歷史影片〉. *telecom.nstm.gov.tw* (臺灣中文). 原先內容歸檔喺2021-08-09. 喺2021-08-09搵到.
4. ↑  〈存档副本〉. 原先內容歸檔喺2021年12月12號. 喺2021年8月9號搵到.
5. ↑  〈政府研究資訊系統 GRB〉. *www.grb.gov.tw*. 原先內容歸檔喺2021-12-12. 喺2021-08-09搵到.
6. ↑  〈存档副本〉. 原先內容歸檔喺2021年7月16號. 喺2021年7月16號搵到.
7. ↑  〈他們打造考驗人性的機器——直擊台灣最大博奕機台商｜數位時代 BusinessNext〉. 《數位時代》 (中文). 原先內容歸檔喺2021-08-09. 喺2021-08-09搵到.
8. ↑  〈問題賭博 - 有關角子老虎機〉. *www.problemgambling.ca*. 原先內容歸檔喺2021-07-16. 喺2021-07-16搵到.
9. ↑  〈老虎機中百萬‧機率僅千萬分之一〉. 《光明日报》 (臺灣中文). 原先內容歸檔喺2021-12-12. 喺2021-07-16搵到.
10. ↑  〈中巨獎難過中六合彩〉. 《蘋果日報》. 2013-05-16. 原先內容歸檔喺2021-06-21. 喺2020-10-01搵到.
11. ↑  〈老虎機中獎拒賠 兩年133宗 - 東方日報〉. *orientaldaily.on.cc*. 原先內容歸檔喺2021-07-15. 喺2021-07-15搵到.
12. ↑  〈港女拉老虎機 贏600萬冇得賠〉. 《蘋果日報》. 2013-05-16. 原著喺2021-06-21歸檔. 喺2020-10-01搵到.
13. ↑  〈存档副本〉 (PDF). 原先內容歸檔 (PDF)喺2021年9月1號. 喺2021年9月1號搵到.
14. ↑  〈打老虎機輸五千萬元　浙江女富豪誓告永利〉. 《東周刊》. 2009-05-05. 原先內容歸檔喺2021-07-11. 喺2020-10-02搵到.
15. ↑  〈賭場委派檢測公司驗機 中立性存疑 - 東方日報〉. *orientaldaily.on.cc*. 原先內容歸檔喺2021-07-15. 喺2021-07-15搵到.
16. ↑  〈濟州賭場屈華客出千 職員踢爆 - 東方日報〉. *orientaldaily.on.cc*. 原先內容歸檔喺2021-07-18. 喺2021-07-15搵到.
17. ↑  〈澳門賭場「中獎拒賠」 高天賜質詢政府 - 東方日報〉. *orientaldaily.on.cc*. 原先內容歸檔喺2021-08-08. 喺2021-08-08搵到.
18. ↑  〈機舖輸身家賭仔都話怕怕啦 - 動新聞〉. 《蘋果日報》. 2013-06-18. 喺2020-10-11搵到.`{{cite web}}`: CS1 maint: url-status (link)
19. ↑  〈存档副本〉 (PDF). 原先內容歸檔 (PDF)喺2021年8月29號. 喺2021年8月30號搵到.
20. ↑  〈朱云萍 | wanbao.com.sg〉. *www.wanbao.com.sg*. 原先內容歸檔喺2021-08-30. 喺2021-08-30搵到.
21. ↑  〈《封面人物》第7集 "Jackpot安娣"朱云萍：不是我要高调 | 早报〉. *www.zaobao.com.sg* (英文). 原先內容歸檔喺2021-08-30. 喺2021-08-30搵到.
22. ↑  〈观音斋 | wanbao.com.sg〉. *www.wanbao.com.sg*. 原先內容歸檔喺2021-08-30. 喺2021-08-30搵到.
23. ↑  "Hawker, MBS settle dispute over jackpot winnings". *sg.news.yahoo.com* (星加坡英文). 原先內容歸檔喺2021-08-30. 喺2021-08-30搵到.
24. ↑  新加坡眼 (2017-05-06). 〈智斗金沙的狮城传奇萍姐，比10部TVB还精彩！〉. 《新加坡眼》 (中國中文). 原先內容歸檔喺2021-08-29. 喺2021-08-30搵到.
25. ↑  〈存档副本〉. 原先內容歸檔喺2021年8月30號. 喺2021年8月31號搵到.
26. ↑  "Chinese Casino". *Resorts World New York* (中文). 原先內容歸檔喺2021-12-12. 喺2021-08-09搵到.
27. ↑  自由時報電子報 (2017-06-16). 〈美女中13億賭場不認帳 給牛排打發稱「機器壞了」 - 國際〉. 《自由時報電子報》 (中文). 原先內容歸檔喺2021-08-09. 喺2021-08-09搵到.
28. ↑  Pineda, Nina (2016-11-02). "Woman thinks she won $43 million in slot machine malfunction". *ABC7 New York* (英文). 原先內容歸檔喺2021-08-09. 喺2021-08-09搵到.
29. ↑  〈【大叫動畫】拉吃角子老虎中13億 賭場：機器故障不算 ｜ 蘋果新聞網 ｜ 蘋果日報〉. 《蘋果新聞網》 (臺灣中文). 2016-11-01. 原先內容歸檔喺2021-12-12. 喺2021-08-09搵到.
30. ↑  Wattles, Jackie (2017-06-15). "Woman sues casino that offered her steak dinner instead of $43 million jackpot". *CNNMoney*. 原先內容歸檔喺2021-08-09. 喺2021-08-09搵到.
31. ↑  "Casino Sued for Downgrading Jackpot to Steak Dinner". *www.courthousenews.com* (美國英文). 原先內容歸檔喺2021-08-09. 喺2021-08-09搵到.
32. ↑  〈墨爾本皇冠賭場篡改老虎機 遭罰30萬 - 大紀元〉. 《大紀元 www.epochtimes.com》 (繁體中文). 2018-04-28. 原先內容歸檔喺2021-12-12. 喺2021-08-08搵到.
33. ↑  〈皇冠賭場被爆老虎機「做手腳」罰款30萬元〉. *SBS Your Language* (繁體中文). 原先內容歸檔喺2021-12-12. 喺2021-08-08搵到.
34. ↑  〈存档副本〉 (PDF). 原先內容歸檔 (PDF)喺2021年4月13號. 喺2021年8月10號搵到.
35. ↑  〈皇冠赌场被博彩业监管机构罚款30万澳元〉. *www.abc.net.au* (中文). 2018-04-27. 原先內容歸檔喺2021-08-08. 喺2021-08-08搵到.
36. ↑  〈存档副本〉 (PDF). 原先內容歸檔 (PDF)喺2021年8月10號. 喺2021年8月10號搵到.
37. ↑  〈【其實為你好】加國老翁贏老虎機$5.8萬 賭場拒賠有原因〉. *test-www.orangenews.hk*. 原先內容歸檔喺2021-12-12. 喺2021-08-09搵到.
38. ↑  "Ont. man denied $10,002 jackpot over casino 'self-exclusion' rule". *CTVNews* (英文). 2017-03-01. 原先內容歸檔喺2021-08-08. 喺2021-08-08搵到.
39. ↑  〈OLG - 理性博彩〉. *chinese.olg.ca*. 原先內容歸檔喺2021-08-08. 喺2021-08-08搵到.
40. ↑  〈OLG - 簡介〉. *chinese.olg.ca*. 原先內容歸檔喺2021-09-02. 喺2021-09-02搵到.
41. ↑  "Ontario senior says he'll 'go after' casino for $10K slot machine win he was refused". *nationalpost* (加拿大英文). 喺2021-08-08搵到.

睇埋
--

* 彈珠機
* 釣魚機
* 跑馬機
* 輪盤